b'\n_START_ARTICLE_\nGoliath 1100\n_START_PARAGRAPH_\nGoliath 1100 on vuosina 1957\xe2\x80\x931961 valmistettu etuvetoinen alemman keskiluokan automalli, joka esiteltiin Geneven auton\xc3\xa4yttelyss\xc3\xa4 maaliskuussa 1957. 1100-mallissa oli koko ajan nelitahtinen moottori, mutta Goliathin vanha maine kaksitahtisena autona sai Borgward-yhtym\xc3\xa4n muuttamaan 1100-mallin nimen elokuussa 1958 Hansa 1100:ksi._NEWLINE_Goliath 1100:n moottori on nestej\xc3\xa4\xc3\xa4hdytteinen nelitahtinen nelisylinterinen 1093 cm\xc2\xb3 bokserimoottori, jonka teho on 29 kW / 4250 r/min (40 hv, DIN). Suurin v\xc3\xa4\xc3\xa4nt\xc3\xb6momentti on 80,4 Nm /2750 r/min. Vesij\xc3\xa4\xc3\xa4hdytteinen bokserimoottori on melko hiljainen. Vaihteita on nelj\xc3\xa4, jotka kaikki ovat synkronoituja._NEWLINE_Goliath 1100-mallia valmistettiin Goliath-merkkisen\xc3\xa4 yhteens\xc3\xa4 14 908 kappaletta, joista farmarikorisia oli 3817._NEWLINE_Edess\xc3\xa4 on poikittainen lehtijousitus ja takana pitkitt\xc3\xa4iset lehtijouset. Polttoainemittarin lukema vaihtelee bensiinin m\xc3\xa4\xc3\xa4r\xc3\xa4n lis\xc3\xa4ksi auton pituuskaltevuuskulman mukaisesti, koska ympyr\xc3\xa4nmuotoinen bensiinis\xc3\xa4ili\xc3\xb6 on tavaratilan alla vararenkaan ymp\xc3\xa4rill\xc3\xa4._NEWLINE_Tekniikan Maailmassa 1/1958 Goliath 1100 kiihtyi 0-50 km/h 6,6 sekunnissa, 0-80 km/h 16,0 sekunnissa ja 0-100 km/h 29,8 sekunnissa. Huippunopeus oli 124 km/t._NEWLINE_Goliath 1100 maksoi Suomessa vuonna 1958 793 000 markkaa, jossa oli mukana tilap\xc3\xa4ist\xc3\xa4 autontuontiveroa 128 150 markkaa.'